Informácia o priebehu a výsledkoch oficiálnej návštevy delegácie
vlády Slovenskej republiky vedenej predsedom vlády Slovenskej republiky Mikulášom Dzurindom v Štáte Izrael v dňoch 10. - 12. novembra 2003

Na pozvanie predsedu vlády Štátu Izrael Ariela Sharona uskutočnil predseda vlády SR Mikuláš Dzurinda v dňoch 10.-12.11.2003 oficiálnu návštevu Izraela. 

Oficiálnu delegáciu predsedu vlády tvorili Juraj Liška, minister obrany SR, Ivan Korčok, štátny tajomník MZV SR, Ján Bratko, mimoriadny a splnomocnený veľvyslanec SR v Izraeli, Eva Šimková, štátna tajomníčka MH SR, Pavol Dzurilla generálny riaditeľ Sekcie modernizácie a infraštruktúry MO SR, Viktória Jančošeková, riaditeľka kancelárie predsedu vlády SR, Milan Ježovica, poradca predsedu vlády SR pre zahraničnú politiku, Alan Sitár, poradca predsedu vlády SR pre zahraničné investície, Martin Maruška, hovorca predsedu vlády SR, Ingrid Némethová, riaditeľka OZVaP ÚV SR a Oldřich Hlaváček, zástupca riaditeľa 4TEO MZV SR.

Predsedu vlády počas pobytu v Izraeli sprevádzali zástupcovia slovenských HOP a podnikateľských kruhov. Minister obrany J. Liška v priebehu návštevy absolvoval separátne rokovania s predstaviteľmi izraelských špeciálnych podnikov (Israeli Aircraft Industry, Rafael a Israeli Military Industry). Pri meste Kalkilya si prezrel technickú realizáciu ochranného plota oddeľujúceho palestínske územia od izraelského vnútrozemia.  Štátna tajomníčka MH SR E. Šimková absolvovala separátne rokovanie so svojou partnerkou na Ministerstve priemyslu a obchodu ŠI.

Po prílete do Izraela 10.11.2003 predsedu vlády SR na letisku Ben Guriona privítal Gideon Ezra, minister vlády ŠI bez portfólia.

Druhý deň pobytu PVL SR M. Dzurinda zahájil prehliadkou starého mesta Jeruzalem, kde navštívil kresťanské a židovské historické miesta.

Po ukončení prehliadky sa s delegáciou presunul na Úrad vlády ŠI, kde sa uskutočnilo oficiálne uvítanie s vojenskými poctami. Po prehliadke čestnej jednotky A. Sharon v krátkom príhovore ocenil dynamický rozvoj vzťahov medzi SR a ŠI a vyjadril záujem na jeho všestrannom prehĺbení. Poblahoželal SR k  rýchlej integrácii do európskych a transatlantických štruktúr a vyjadril nádej, že vstup SR a  nových štátov SE do EÚ bude mať vplyv na vyváženie stanovísk Únie voči Izraelu a jeho politike na BSV. A. Sharon ocenil kroky vlády SR vo vzťahu k židovskej komunite v SR a v boji proti antisemitizmu a uviedol, že M. Dzurinda a jeho demokratická a proreformná vláda má v oblasti vzťahov s židovskou komunitou jeho plnú dôveru.

Predseda vlády M. Dzurinda vo svojom vystúpení vyjadril presvedčenie, že prvá oficiálna návšteva predsedu vlády SR v Izraeli, ktorá sa realizuje krátko po návšteve prezidenta ŠI M. Katsava v SR, prispeje k ďalšiemu prehĺbeniu bilaterálnych vzťahov, najmä v politickej, hospodárskej a kultúrnej oblasti. Uviedol, že vláda SR je odhodlaná rozhodne bojovať so všetkými prejavmi nacionalizmu a netolerancie, vrátane antisemitizmu. V tejto súvislosti ocenil vzdelávacie kurzy v Yad Vashem o histórii Holocaustu a vyjadril záujem vlády SR o účasť ďalších slovenských učiteľov, aby sa ďalšie generácie mohli poučiť z tejto tragickej udalosti, ktorá sa už nikdy nesmie opakovať.
Po oficiálnom privítaní sa uskutočnilo krátke stretnutie oboch predsedov vlád medzi štyrmi očami, po ktorom nasledovalo plenárne rokovanie oboch delegácií.

A. Sharon znovu blahoželal SR k prijatiu do euroatlantických štruktúr. Vyjadril presvedčenie, že vstup SR do EÚ pomôže pri dosiahnutí vybalansovanejšej pozície európskych krajín k blízkovýchodnému konfliktu. Poďakoval M. Dzurindovi za podporu vlády židovskej komunite v SR, ako aj o starostlivosť vlád o židovské pamiatky v SR. Zdôraznil, že Izrael kladie dôraz najmä na výchovu mladej generácie a v tejto súvislosti ocenil činnosť vlády SR ustanovením pamätného dňa Holocaustu.

V oblasti obchodno-ekonomickej spolupráce A. Sharon vyjadril záujem izraelskej strany na podstatnom zintenzívnení obchodnej výmeny a účasti na spoločných projektoch. Potvrdil záujem o účasť na bezpečnostných projektoch ako je ochrana slovenských hraníc a modernizácia vojenskej techniky. Informoval o širokých skúsenostiach Izraela v tejto oblasti a jeho záujme podeliť sa o know-how pri spoločných projektoch. Ocenil prítomnosť ministra obrany SR v delegácii premiéra a vyjadril presvedčenie, že počas svojho programu bude mať možnosť hlbšie preveriť oblasti možnej spolupráce. V súvislosti s blízkovýchodným konfliktom poďakoval za spoluprácu SR na pôde OSN. Zdôraznil, že Izrael je ochotný podeliť sa o skúsenosti a pomôcť, rovnako však očakáva podporu a pomoc od priateľov.

Predseda vlády M. Dzurinda zhodnotil vzťahy medzi SR a Izraelom ako veľmi dobré a ubezpečil, že SR vidí priestor len pre ich ďalšie prehlbovanie. Záujem SR o rozšírenie ekonomickej spolupráce okrem iného potvrdzuje aj silná podnikateľská delegácia doprevádzajúca predsedu vlády. V súvislosti s potenciálnymi izraelskými investíciami v SR M. Dzurinda zdôraznil záujem vlády predovšetkým o rozvoj hi-tech priemyslu, kde komparatívne výhody SR spočívajú predovšetkým vo vzdelanosti pracovnej sily a jej relatívne nízkej cene, ako aj v skutočnosti, že mnoho mladých ľudí v SR úspešne pracuje v software priemysle aj pre zahraničné firmy. M. Dzurinda ďalej svojho partnera informoval o rozvoji spolupráce medzi krajinami V4, vrátane prizývania partnerov z nečlenských krajín na stretnutia predsedov vlád krajín V4, naposledy napr. premiéra Ukrajiny. Pri tejto príležitosti prisľúbil prerokovať s predsedom vlády ČR (predsednícka krajina V4) pozvanie pre A. Sharona na najbližšiu schôdzku predsedov vlády krajín V4. V oblasti kultúrnej spolupráce predseda vlády SR ocenil dobrú úroveň seminára o Holocauste, ktorého sa v múzeu Holocaustu Yad Vashem vlani zúčastnilo 25 stredoškolských učiteľov zo SR. Informoval o záujme slovenskej strany o pokračovanie tohoto typu vzdelávania. Informoval o rekonštrukcii a otvorení Mauzólea Chatama Sofera, ktoré sa stalo jedným z významných cieľov návštevy SR pre mnohých Židov nielen z Izraela, ale v rámci celej diaspóry. Za pozitívne bolo oboma stranami hodnotené schválenie zákona o odškodnení obetí Holocaustu. V otázke konfliktu na BSV predseda vlády SR vyjadril pripravenosť SR pomáhať pri hľadaní jeho mierového vyriešenia. M. Dzurinda informoval o odhodlaní slovenskej vlády bojovať spoločne s medzinárodnou komunitou proti terorizmu vo všetkých jeho formách. V tejto súvislosti informoval o účasti slovenskej jednotky v Iraku a mierových misiách, na ktorých sa SR zúčastňuje. V súvislosti s členstvom SR v EÚ informoval, že noví členovia určite prinesú do EÚ nové myslenie a „nový vietor". SR vie čo znamená bezpečnosť a jej hlas bude v EÚ určite počuť.

	A. Sharon v ďalšom rozhovore informoval o vývoji v izraelsko-palestínskom konflikte a mierovom procese. Zdôraznil, že osobne verí v mierový plán tzv. „road map“ a jeho platnosť. Hoci vláda mala k nemu 14 pripomienok, ako celok ho prijala. Rokovania k „road map“ boli zablokované prístupom Palestínskej administratívy a záleží len od Palestínčanov či a ako bude ďalší vývoj pokračovať. Izraelská vláda vkladala veľké nádeje do premiéra Abu Mázena, ktorý bol odhodlaný zakročiť proti terorizmu. Jeho neúspech a následnú rezignáciu pripisuje Izrael J. Arafatovi. Vláda nepozerá s veľkým optimizmom ani na nového premiéra A. Qureiu, ktorému sa pre nezhody s J. Arafatom už niekoľkokrát nepodarilo zostaviť kabinet (pozn. kabinet bol schválený palestínskym parlamentom 12.11.2003). A. Qureia už dopredu vyhlásil, že bude úzko spolupracovať s J. Arafatom a nemá v úmysle zakročiť proti teroristickým skupinám. Izrael je napriek tomu ochotný rokovať s novou vládou a hoci nikdy neprehral vojnu, je pripravený na kompromisy, okrem otázok bezpečnosti svojho obyvateľstva - tu nevidí žiadny priestor pre kompromis. Podľa A. Sharona je povinnosťou vlády chrániť životy Židov a vláda od toho nie je ochotná v žiadnom prípade ustúpiť. Od vlády A. Qureiu Izrael očakáva konkrétne kroky proti terorizmu, nie slová. Pokiaľ bude teror pokračovať nevidí Izrael šancu pre samostatný Palestínsky štát.

A. Sharon ďalej informoval o svojej predchádzajúcej návšteve Ruska. Je badateľná zmena postoja ruskej strany, ktorá hlbšie pochopila iránsku hrozbu. Vláda zatiaľ nie je odhodlaná prijať ráznejšie kroky, ale situácia sa postupne mení. Rusko má problémy s terorizmom a v tejto oblasti bude s Izraelom spolupracovať. Izraelská strana počas návštevy usilovala o zmenu ruskej iniciatívy o predloženie „road map“ do BR OSN. Izrael považuje iniciatívu RF za nebezpečnú a nebude prípadné rozhodnutie BR OSN akceptovať. Ruskej strane bolo vysvetlené, že mierový plán je založený na bilaterálnom procese, ak sa dostane do OSN stratí sa jeho zmysel a rokovania, ako aj všetky rozhodnutia budú vynútené. Jedna z pripomienok Izraela k „road map“ je, aby mechanizmus monitoringu zabezpečovali USA, ktoré najlepšie chápu proces na BSV. Izrael nemôže dovoliť, aby iniciatívu prebrala spolitizovaná inštitúcia akou je OSN. Nie je možné v OSN odsúhlasovať otázky, ktoré sa musia riešiť a kontrolovať na mieste. Pokiaľ bude RF tlačiť na presadenie svojej iniciatívy, bude Izrael nútený prehodnotiť svoj prístup k „road map“. Hoci sa „cestovná mapa“ nachádza momentálne v slepej uličke, Izrael ju považuje za jedinú možnosť, ktorá je na stole. Izrael mierový plán akceptoval, zatiaľ však nemá partnera, s ktorým by mohol rokovať. Problémom J. Arafata je, že odmietol jasne odovzdať kontrolu nad bezpečnostným aparátom, preto dal právomoc výboru, ktorý sám kontroluje. Podľa Šarona je hlavným dôvodom ruskej iniciatívy presvedčenie RF, že presadením „cestovnej mapy v BR OSN zabráni jeho odsunutiu na vedľajšiu koľaj. A. Sharon ocenil, že M. Dzurinda počas návštevy Izraela nenavštívil J. Arafata. 

V ďalšom A. Sharon priblížil izraelský pohľad na vzťahy v regióne BSV. Irán podľa neho predstavuje najväčšiu hrozbu nielen pre Izrael, ale pre celú oblasť. Podľa informácií, ktoré má Izrael k dispozícii je Irán rozhodnutý vlastniť atómové zbrane, otázkou je ako ich má ukryť. Je potrebné aby EÚ bola aktívnejšia v tlaku na Irán, pretože jadrové zbrane v rukách islamských fundamentalistov predstavujú vážnu hrozbu aj pre Európu samotnú a pokiaľ sa ich Iránu podarí vyrobiť, bude svet úplne iný. Sýria má k Izraelu nepriateľský prístup. Aj naďalej podporuje teroristické organizácie ako Hamas a Islamic Jihad. Aj keď na tlak USA dočasne „vyhostili" predstaviteľov oboch organizácií z Damasku, ich kancelárie opäť fungujú. Spoločne s Iránom dodala Sýria Hizballáhu 11 tis. rakiet. Sýria sa rovnako podieľa na podnecovaní násilia v arabskej komunite v Izraeli, vrátane jej financovania Iránom. Spoločne taktiež financujú skupiny v Libanone. Líbia intenzívne pracuje na získaní atómovej zbrane za spolupráce a pomoci stoviek irackých technikov. V tejto súvislosti A. Sharon požiadal M. Dzurindu o spoluprácu pri získaní informácie o izraelskom pilotovi Ronovi Aradovi, ktorý bol pred 10 rokmi zostrelený nad libanonským  územím a odvtedy nemá Izrael o jeho osude žiadnu informáciu. Vie sa však, že je pod kontrolou Iráncov. Izraelská vláda by ocenila keby SR pri kontakte s Iránom požiadala o informácie o nezvestnom pilotovi. Izrael ocení v tomto smere akúkoľvek pomoc, ktorú môže SR poskytnúť. M. Dzurinda požiadal A. Sharona o bližšie informácie o R. Aradovi a prisľúbil spoluprácu a pomoc SR.

K ekonomickej situácii v Izraeli A. Sharon informoval, že súčasná kríza je najhoršia v celej histórii krajiny. Spolu so všeobecnou recesiou prežíva krajina krízu hi-tech priemyslu, ktorého produkcia tvorí až 40% izraelského exportu. Od vypuknutia palestínskej intifády bol najťažšie postihnutý turistický priemysel, kde krajina ročne prichádza o 2,5 mld. USD. Od vypuknutia intifády stratilo v tomto sektore zamestnanie 70-80 tis. ľudí. Podľa A. Sharona však všeobecne prevláda optimizmus a v ekonomike krajiny neexistujú žiadne reštrikcie. Izraelská strana uvíta tiež slovenských investorov. Premiér A. Šaron prisľúbil zo strany vlády pomoc firmám, ktoré sa rozhodnú investovať v SR. Vláda by uvítala spoluprácu formou spoločných podnikov. V Izraeli existujú zvlášť dobré podmienky v hi-tech, biotechnológii a nanotechnológiách. Vláda vidí široký priestor pre rozvoj ekonomickej spolupráce.

V závere rozhovoru M. Dzurinda pozval A. Sharona na návštevu SR. Písomné pozvanie bude doručené diplomatickou poštou. A. Sharon naviac navrhol, aby obaja premiéri ostali v priamom kontakte a vymieňali si informácie k aktuálnemu dianiu prostredníctvom kancelárie predsedu vlády SR a izraelského premiéra.

V priebehu tlačovej konferencie, ktorá sa konala bezprostredne po plenárnom rokovaní, sa otázky masmédií sústredili najmä na prerokovávané otázky vzájomnej spolupráce, antisemitizmu v Európe, otázky ochranného plota a ďalšieho postupu Izraela v konflikte. A. Sharon vo svojom vystúpení znovu ocenil aktivitu vlády SR v boji proti antisemitizmu a všetkým formám intolerancie. Vyjadril presvedčenie, že po vstupe do EÚ bude mať Izrael v SR spoľahlivého partnera a priateľa. Predseda vlády M. Dzurinda informoval o prístupovom procese SR do EÚ o pohľadoch SR na krízu na BSV. Okrem otázky redaktorky SME nezazneli zo strany médií žiadne otázky týkajúce sa tzv. skupinky a obavy z narastania antisemitizmu, v spojení s informáciou SIS o podnikateľovi M. Žiakovi.

Počas oficiálneho obeda, ktorý sa konal v rezidencii izraelského predsedu vlády A. Sharon informoval o vývoji v izraelsko-palestínskom konflikte a rizikách, ktoré pre Izrael predstavuje Irán, Sýria a Líbia v prípade, že sa k nim európske krajiny budú stavať benevolentne. A. Sharon pri obede znovu ocenil, že M. Dzurinda sa nestretol s J. Arafatom, ktorého Izrael považuje za najväčšiu prekážku pre mier na BSV.

Po rokovaniach sa predseda vlády SR, spolu s delegáciou, presunul do Tel Avivu, kde vystúpil na slovensko-izraelskom obchodno-ekonomickom seminári, ktorý bol organizovaný ZÚ SR Tel Aviv a Izraelským exportným inštitútom. Vo svojom vystúpení zdôraznil, že slovensko-izraelské vzťahy získavajú potrebnú akceleráciu, a to by malo už čoskoro priniesť efekt aj v konkrétnych spoločných projektoch v oblasti ekonomiky a obchodu. V diskusii sa izraelskí podnikatelia podrobnejšie informovali o podpore zahraničných investícií na Slovensku. Otvárací prejav na seminári, ktorý viedol predseda izraelsko-slovenskej obchodnej komory D. Hercky, mala štátna tajomníčka MH SR E. Šimková. Vo svojom vystúpení informovala o ekonomickom vývoji v SR a jeho ďalších perspektívach. V súvislosti so zahraničnými investíciami informovala o aktivitách vlády pri vytváraní vhodného podnikateľského prostredia pre zahraničné firmy. Na seminári boli prezentované ekonomicko-obchodné informácie zo strany izraelských firiem. Vystúpenie zástupcu firmy RAFAEL sa uskutočnilo po premiérovom vystúpení. Jednu z možností rozšírenia vzájomnej ekonomickej spolupráce poskytuje spolupráca vo vojenskom priemysle. Zástupca z D.M.D. Holding sa zúčastnil okrem bilaterálneho rokovania na seminári aj na niektorých stretnutiach v sprievode ministra obrany. Ďalšou možnosťou zvýšenia záujmu o vstup investícií do SR je väčšia podpora výskumu a rozvoja priemyslu s vyššou pridanou hodnotou. V rámci prezentácie obchodných možností bol realizovaný celý rad individuálnych rokovaní medzi slovenskými a izraelskými podnikateľmi. Seminára sa zúčastnilo 93 zástupcov izraelských firiem a 12 podnikateľov zo Slovenska. 

V Tel Avive sa predseda vlády SR stretol so zástupcami krajanskej komunity, ktorí sú organizovaní v spolku Hitachdut, vedenom Nathanom Steinerom. Organizácia má 4000 registrovaných členov. V diskusii sa krajania zaujímali o otázky súvisiace s reštitúciami a odškodnením obetí Holocaustu.  Zazneli kritické slová na adresu vládou SR odsúhlaseného odškodnenia, ktoré časť členov Hitachdutu považuje za nedostatočné. Časť predstaviteľov krajanskej komunity žiada navrátenie všetkého židovského majetku, ktorý bol zabavený počas II. svetovej vojny, alebo po roku 1948. Taktiež zazneli výhrady voči neúnosnej byrokraciu slovenských úradov pri vybavovaní odškodnení, čo niektorí z krajanov považujú za diskrimináciu. Predseda vlády M. Dzurinda informoval krajanskú komunitu o krokoch vlády v otázke odškodnenia, starostlivosti o židovské pamiatky a schválení zákona o navrátení pôdy, ktoré si príslušníci krajanskej komunity môžu nárokovať od 1. 1. 2004. a na uplatnenie nárokov budú mať 12 mesiacov. S informáciou o rokovaniach o navrátení majetku vystúpil aj predseda UZŽNO J. Weiss, ktorý uviedol, že nebolo možné odškodniť všetkých, keďže nie vždy sa dal dokázať reštitučný nárok. Pripomenul tiež, že majetok sa vracal len tým, ktorí oň prišli pri znárodnení v roku 1948. Informoval, že nebolo možné vrátiť majetok ľuďom, o ktorých slovenská židovská obec nemala žiadne údaje. Krajania sa tiež zaujímali o prejavy antisemitizmu v SR a legislatívne nástroje SR slúžiace na potrestanie páchateľov rasovo motivovaných  trestných činov. Predseda vlády SR uviedol, že vláda SR si uvedomuje závažnosť potreby boja proti všetkým prejavom intolerancie vrátane antisemitizmu a bude proti nim tvrdo postupovať. Pripomenul, že väčšina páchateľov rasovo motivovaných trestných činov, ku ktorým došlo v SR, bola odhalená a primerane potrestaná. Počas stretnutia obdržal PVL SR Encyklopédiu židovských náboženských obcí na Slovensku, vydanú v hebrejčine, ktorú mu odovzdal jej autor P. Buchler. Predseda vlády prisľúbil preveriť možnosť poskytnutia finančnej pomoci pri preklade a vydaní Encyklopédie v slovenskom jazyku.

Predseda vlády M. Dzurinda po návrate do Jeruzalema v hoteli King David absolvoval, za prítomnosti ministra obrany J. Lišku, pracovnú večeru s generálom Giorom Eylandom, námestníkom ministra obrany Štátu Izrael, zodpovedným za strategické plánovanie. Gen. Eyland poukázal na novú dimenziu v medzinárodných vzťahoch, v ktorej už nie je možné oddeľovať vojenský a politický aspekt konfliktov. Dnes existuje denný kontakt medzi izraelským predsedom vlády a ministrom obrany k analýze vývoja a stanoveniu ďalších postupov. V stručnosti analyzoval príčiny súčasnej krízy, ktorá začala pred tromi rokmi vypuknutím druhej intifády, bezprostredne po skončení rokovaní v Camp Davide (júl 2000) kedy bola izraelská vláda ochotná a pripravená odstúpiť 90% územia Západného brehu Palestíncom. Vtedy sa J. Arafat zľakol ústretovosti izraelskej vlády, pretože vyriešenie konfliktu nekorešpondovalo s jeho predstavami a riešil pre neho bezvýchodiskovú situáciu rozpútaním intifády (za bezprostrednú príčinu jej vypuknutia sa považuje vystúpenie A. Sharona na Chrámovú horu s ozbrojeným sprievodom). Úvaha Arafata pri rozpútaní konfliktu vychádzala z analýzy vtedajšieho medzinárodného vývoja: 1.ozbrojená intervencia v Kosove. Počítal, že rozpútaním konfliktu sa mu podarí využiť medzinárodnú intervenciu ako v prípade NATO v Kosove. 2. Senzibilita Izraela na počet obetí. Na základe týchto dvoch predpokladov J.Arafat počítal, že prinúti Izrael k ústupkom aké bude požadovať. Podľa gen.Eylanda si izraelská vláda uvedomuje, že vojensky je súčasná kríza neriešiteľná. Určitou nádejou pre východisko z krízy bol Bushov prejav v júni t.r., ktorý položil základ mierovému plánu. Road map vytvára predpoklad pre hľadanie riešenia, nie okamžitého, ale na základe postupných krokov, pričom základnou požiadavkou je princíp „bezpečnosť predovšetkým“ (security first). Základným rozdielom medzi procesom Oslo a road map je, že zatiaľčo v procese Oslo vychádzala izraelská vláda z naivných predstáv, že pokiaľ sa podarí vyjednať mier, bezpečnosť sa dostaví automaticky, pretože sa odstránia dôvody pre pokračovanie násilia. Práve na základe poučenia z Oslo je v road map stanovená ako prvá podmienka dosiahnutie bezpečnosti – zastavenie útokov a zlikvidovanie teroristických štruktúr - a potom mier. Aj napriek začatiu plnenia road map stretnutím v jordánskom letovisku Aqaba, začali z palestínskej strany znovu teroristické útoky a mierový proces po demisii premiéra A. Mázena zastal. Jeho ďalšie oživenie bude závisieť od prijatia konkrétnych krokov novej palestínskej vlády vedenej A. Qureiom. Izraelská vláda si však nerobí veľké ilúzie pokiaľ bude na čele Palestínskej samosprávy J. Arafat.

Tretí deň svojho pobytu v Izraeli predseda vlády M. Dzurinda začal stretnutím s členmi slovenskej jednotky pôsobiacej v rámci UNDOF (United Nations Disengagement Forces) na Golanských výšinách. Na stretnutí bol prítomný aj poľský veliteľ UNDOF genmaj. Francziszek Gagor.

Po stretnutí s členmi UNDOF sa M. Dzurinda s delegáciou presunul do izraelského parlamentu (Knesset), kde sa stretol s predsedom parlamentu Reuvenom Rivlinom. Stretnutie sa nieslo v mimoriadne priateľskom ovzduší. Hneď v úvode stretnutia R. Rivlin vyjadril jednoznačnú podporu úsiliu vlády vedenej M. Dzurindom v boji proti všetkým formám intolerancie, vrátane antisemitizmu. Zdôraznil, že izraelská strana nebude načúvať hlasom, ktoré sa snažia poškodiť reláciu medzi Izraelom a SR, v snahe obhájiť svoje partikulárne záujmy. R. Rivlin sa deklaroval ako intímny priateľ A. Sharona, s ktorým sa pozná takmer celý život a ktorého politiku plne podporuje, aj keď k niektorým rozhodnutiam svoje výhrady. Informoval o súčasnej situácii v izraelskej spoločnosti, ktorá sa vyznačuje hľadaním cesty pre obnovenie mierových rokovaní. Pokračovanie teroristických akcií viedlo k posilneniu pozície A. Sharona, ktorý by za normálnych okolností získal podporu 40% obyvateľstva, teraz získal 70%. Obyvateľstvo vie, že J. Arafat nie je riešením pre hľadanie mieru, potvrdil to Madrid aj Oslo proces. Arafat však napriek tomu stále verí, že mu teror prinesie výsledky, on sám je veľkým problémom pre jeho vlastných ľudí. Palestínske obyvateľstvo si uvedomuje, že jedinou cestou je spolužitie. Bývalý premiér Abu Mázen bol členom teroristickej skupiny spolu s J. Arafatom, vláda aj napriek tomu po jeho zvolení mala nádeje, hoci nie ilúzie, na dosiahnutie pokroku v mierovom procese. V prípade premiéra Qureiu je situácia rovnaká, existujú nádeje avšak bez ilúzií. Pokiaľ si Qureia získa dôveru, bude izraelská strana ochotná rokovať. Základným cieľom ktorejkoľvek izraelskej vlády je vytvoriť z Izraela bezpečné útočisko pre všetkých Židov. Izrael oceňuje, že do EÚ príde nová krv v podobe nových členských krajín. EÚ samotná nie je schopná hrať v procese na BSV životne dôležitú úlohu, záujmom Izraela je túto situáciu zmeniť a  A. Sharon je rozhodnutý dať EÚ v mierovom procese väčší priestor. Túto skutočnosť je potrebné dať krajinám EÚ jasne najavo pri každej schôdzke a pri každej príležitosti. Vláda oceňuje, že EÚ je ochotná aspoň vypočuť pripomienky Izraela, i keď to nie je vo všetkých krajinách rovnaké. K otázke alternatívy v prípade stroskotania „cestovnej mapy“ R. Rivlin informoval, že Izrael trvá na svojich 14 pripomienkach k mierovému plánu. Väčšina obyvateľstva je ochotná urobiť veľké ústupky za cenu mieru. Neexistuje nijaká iná cesta než žiť spoločne. Žiadna unilaterálna separácia, ako navrhovala opozícia, nebude dlhodobo fungovať. O akceptovaní J. Arafata, po skúsenostiach s ním, sa vláda odmieta baviť. Opozícia často zabúda, že správanie Arafata sa nikdy nezmení a bolo vždy rovnaké. Požiadavka na návrat utečencov, ako ju navrhuje Ženevská iniciatíva, by znamenala likvidáciu Izraela ako štátu. Vláda si uvedomuje, že v krajine bude mnoho vnútorných problémov keď sa začne rokovať o konkrétnych ústupkoch, iná cesta však nie je schodná. V ďalšom obe strany rokovali o prehĺbení medziparlamentnej spolupráce. M. Dzurinda zopakoval pozvanie pre R. Rivlina k návšteve SR. Predseda Knessetu prisľúbil realizovať návštevu v najbližších mesiacoch.

Po rokovaní s R. Rivlinom M. Dzurinda v priestoroch Knessetu absolvoval stretnutie s lídrom opozície a predsedom Strany práce Shimonom Peresom. M. Dzurinda informoval o priebehu rokovaní s izraelskými partnermi a oboznámil S. Peresa s vývojom bilaterálnych vzťahov medzi oboma krajinami. Požiadal ho o jeho pohľad na vývoj v blízkovýchodnom konflikte a jeho možné riešenie. Podľa Peresa súčasná vláda hrá proti času a s narastaním nespokojnosti obyvateľstva s jej politikou, ktorá nie je schopná zaistiť jeho bezpečnosť bude musieť v krátkom čase odstúpiť. Dnešné rozdelenie sveta nie je na Západ-Východ, ale na krajiny podporujúce terorizmus a tie ostatné. USA správne pochopili, že je treba s terorizmom bojovať a zabrániť mu aby sa dostal k nukleárnym zbraniam. Nikto dnes nepochybuje, že príčiny pre ktoré krajiny bojovali pred niekoľkými storočiami pominuli. Teroristi však bojujú za minulosť, budúcnosti a rozvoja sa boja. Krajiny, ktoré terorizmus podporujú so vo väčšine prípadov charakterizované chudobnou ekonomikou a bohatstvom zbraní, diskrimináciou žien, bránením pokroku. Existencia nevolených a skorumpovaných vlád vytvára pre vznik a prežívanie terorizmu ideálne podmienky. V prípade Palestínčanov sa ich kalendár rýchlo kráti. Ak nezastavia teror, budú čeliť problému, že sa rovnako ocitnú na zozname týchto krajín a nadobro stratia šancu na vlastný štát. Rovnako však s časom bojuje aj Izrael, v ktorom žije 5,2 mil. Židov a len o niečo menej Arabov. Je potrebné čo najrýchlejšie rozhodnúť o ďalšom osude krajiny. Súčasná vláda platí v boji s terorom vysokú cenu, nebojuje však proti príčinám teroru. Je potrebné nielen bombardovať ale aj rokovať, bez toho nie je možné dosiahnuť žiadne výsledky. Vláda musí rešpektovať road map, ktorú prijala, musí zastaviť budovanie osád na palestínskych územiach a uľahčiť život palestínskemu obyvateľstvu, pokiaľ chce postúpiť ďalej. A. Qureia je riešením, je treba s ním rokovať a nechať ho rokovať. On sám vie najlepšie ako rokovať s J. Arafatom. Základným problémom v súčasnej dobe je minimálna, ak nie žiadna aktivita zainteresovaných strán. Tak izraelská, ako aj palestínska vláda nerobia nič a čakajú ako rozhodne vlády USA. Je potrebné využiť tlak medzinárodného spoločenstva, naštartovať „road map“ a začať znovu rokovať. Ženevská iniciatíva je seriózny dokument, jeho základným problémom však je, že je bohatá na detaily a chudobná na podporu, kým u road map je to naopak. K otázke ochranného plota S. Peres informoval, že súčasný konflikt nie je možné vyhrať nátlakom, ale kompromisom. Ukončenie vojny ešte nemusí znamenať mier, tak to potvrdili historické skúsenosti Izraela. Plot je podľa opozície zo strany vlády taktikou na odloženie rokovaní. Vláda si je vedomá, že USA budú vzhľadom na voľby a sformovanie novej vlády prakticky vyradené z rokovaní do januára 2005. Pretože vláda nie je schopná rokovať, stavbou plota dokazuje obyvateľstvu, že sa robí všetko pre jeho bezpečnosť. V priebehu ďalšieho rozhovoru obaja politici hovorili o novej EÚ po jej rozšírení a vymenili si názor na vývoj situácie v Iraku. Podľa S. Peresa nie je možné kritizovať postup USA v Iraku bez návrhu inej alternatívy. USA v Iraku vyhrajú technologicky, avšak z politického hľadiska to bude pre USA prehra. Aj keď sa dnes vo svete hľadá paralela s Vietnamom, Irak nie je Vietnam odkiaľ mohli USA odísť, na BSV to nie je možné. Pokiaľ by dnes USA z Iraku odišli, situácia v celom regióne sa zhorší. Významnejšiu úlohu v konfliktoch by podľa S. Peresa malo zohrávať NATO, ktoré by sa malo zmeniť na boj proti terorizmu, inak nemá význam. Je to organizácia, ktorá dnes nemá nepriateľa, teda postráda náplň, pre ktorú bola založená.

Počas obeda podávaného na počesť predsedu vlády M. Dzurindu podpredsedom vlády a ministrom zahraničných vecí ŠI Silvanom Shalomom sa obe strany vzájomne informovali o vývoji v bilaterálnych vzťahoch a otázkach spolupráce medzi Izraelom a EÚ. M. Dzurinda informoval partnera o pohľadoch SR na BSV a spoluprácu v boji proti terorizmu, ako aj  otázky rozšírenia EÚ. Informoval o ekonomických podmienkach v SR a vyjadril záujem o vyšší prílev izraelských investícií. S. Shalom vysoko pozitívne zhodnotil doterajší vývoj bilaterálnych vzťahov a poslednú návštevu ministra ZV  SR E. Kukana v Izraeli. Ocenil prebiehajúci  dialóg s EÚ a vyjadril presvedčenie, že vstup SR a ostatných nových členov do EÚ pomôže zlepšiť reláciu Izraela s Európou. Vyjadril potešenie nad starostlivosťou vlády SR o židovskú komunitu. Informoval o úsilí Izraela zmeniť doterajšiu prax OSN v prijímaní protiizraelských rezolúcií. Podľa S. Shaloma len za posledných 30 rokov bolo na pôde OSN prijatých 20 rezolúcií proti Izraelu, túto prax je potrebné zmeniť. Krajiny EÚ v 16 prípadoch hlasovali za prijatie rezolúcií a v štyroch prípadoch sa zdržali. Pri tejto príležitosti ocenil spoluprácu  SR na pôde medzinárodných organizácií a vyjadril osobné poďakovanie ministrovi ZV SR E. Kukanovi. Izrael si podľa S. Shaloma uvedomuje a váži, že SR mu je priateľsky naklonená. Izrael zvlášť ocenil pomoc EÚ a pristupujúcich krajín pri snahe Palestínskej samosprávy o presadenie rezolúcie o ochrannom plote. Vyjadril nádej, že so spoluprácou SR môže počítať aj v budúcnosti. V otázke izraelsko-palestínskeho konfliktu S. Shalom informoval, že vláda je viazaná plánom „road map“ a je pripravená na rokovanie, odmieta však rokovať s J. Arafatom, ktorý je hlavnou prekážkou mieru a ohrozuje bezpečnosť Izraela. Vláda sa usiluje uvolniť podmienky pre život palestínskeho obyvateľstva a vkladá nádej do nového premiéra A. Qureiu, ktorého však bude hodnotiť podľa konkrétnych krokov. Najväčším problémom zostáva kontrola J. Arafata nad bezpečnostnými zložkami. Od nového palestínskeho premiéra neočakáva Izrael 100% výsledky, ale prinajmenšom 100% úsilie. Zatiaľ sa bude bojovať a pokračovať vo výstavbe plota. Izrael má záujem vrátiť rokovania „cestovnej mapy“ na pôvodnú koľaj. Stretnutie premiérov sa očakáva v priebehu dvoch týždňov, pravdepodobne po návrate A. Sharona z návštevy Talianska. Vo vzťahu s EÚ vidí Izrael najrozdielnejšie stanoviská na strane Francúzska, bližšie k izraelským pozíciám je NSR, SK a Taliansko. Dobrá spolupráca je s pristupujúcimi krajinami. Pre Izrael je dôležité, aby nové krajiny preniesli svoje pohľady na situáciu aj do EÚ. Zámerom vlády je realizovať viac stretnutí EÚ-Izrael na úrovni premiérov. S. Shalom informoval o svojej nadchádzajúcej návšteve v Bruseli, kde chce otvoriť otázku certifikácie pôvodu tovarov. Zaťažovanie tovaru vyrobeného na územiach PS clom považuje vláda za nelogické, pretože EÚ týmto opatrením predurčuje, že teritóriá budú automaticky patriť PS bez toho, že by sa o tom rokovalo. V ďalšom S. Shalom informoval o hrozbách na BSV, úsilí Iránu a Líbie získať atómové zbrane a pokračujúcej podpore Sýrie teroristickým organizáciám. Požiadal predsedu vlády SR o spoluprácu a pomoc pri získaní informácií o nezvestnom izraelskom pilotovi R. Aradovi. V ekonomicko-obchodnej oblasti prisľúbil S. Shalom pomoc vlády pri získavaní investorov do SR. Informoval o záujme o účasť SR na mikrosatelitnom programe, kde je Izrael jednou z 8 krajín na svete, ktoré majú vlastný vesmírny program. Informoval o izraelských technológiách v oblasti modernizácie vojenskej techniky, telekomunikácií a pod.

Po ukončení obeda sa predseda vlády s delegáciou presunul so Múzea Yad Vashem, kde sa zúčastnil obradu kladenia venca obetiam Holocaustu. Následne sa M. Dzurinda zastavil na cintoríne na hore Mount Herzl, kde položil veniec na hrob bývalého premiéra a tvorcu mierových dohôd z Oslo Yitzhaka Rabina, zavraždeného v roku 1994 židovským náboženským fanatikom.    

	Oficiálny program predseda vlády M. Dzurinda ukončil rokovaním s prezidentom Izraela Moshe Katsavom. V úvode M. Katsav zhodnotil výsledky svojej návštevy v SR a nedávneho stretnutia s prezidentom SR R. Schusterom pri jeho pracovnej návšteve v Izraeli. Ocenil rozhodnutie predsedu vlády M. Dzurindu, nestretnúť sa počas návštevy Izraela s J. Arafatom. Podľa M. Katsava je potrebné dať Arafatovi jasne najavo, že bolo dosť teroru a bude musieť svoj prístup zmeniť. Je potrebné, aby EÚ Arafatovi ukázala, že nie je ochotná ísť na kompromis s terorom. To je aj úloha pre palestínskeho premiéra A. Qureiu, ktorý musí J. Arafatovi povedať, že bez zastavenia teroru bude Palestínska samospráva medzinárodným spoločenstvom ignorovaná. V ďalšom prezident M. Katsav informoval o obavách Izraela s narastaním antisemitizmu v Európe a poukázal na výsledky prieskumu verejnej mienky v krajinách EÚ tohoto negatívneho javu je treba pripísať neznalosti a nevzdelanosti. V tejto súvislosti ocenil činnosť vlády SR v prístupe k židovskej komunite a boju proti antisemitizmu.

M. Dzurinda informoval o rokovaní s J. Solanom pred cestou do Izraela. Informoval o aktivitách vlády pred vstupom do EÚ a pohľadoch na arabsko-izraelský konflikt. Vyjadril presvedčenie, že súčasný nárast antisemitizmu je konjunkturálnym javom, ktorý pominie s postupnou pacifikáciou konfliktu. Vyjadril pochopenie pre obavy Izraela a porovnal ich s obavami SR z nacionalizmu. V ďalšom PVL SR M. Dzurinda informoval o svojich rokovaniach s premiérom A. Sharonom a izraelskými partnermi. Otvoril otázku záujmu SR o väčší podiel izraelských investícií v SR a informoval o poslednej investícii Peugeot - Citroen.

Prezident M. Katsav vyjadril obavy z prehlbovania ekonomickej krízy v Izraeli, ktorá je charakterizovaná síce nízkou infláciou ale nulovým rastom hospodárstva. Ďalší trend vo vývoji hospodárstva bude závisieť od vývoja a riešenia konfliktu. Vyjadril presvedčenie, že po jeho ukončení dôjde k okamžitému rastu ekonomiky. Ďalší vývoj bude podľa M. Katsava závisieť od prístupu palestínskeho premiéra A. Qureia. Izrael doteraz nevie aká je jeho filozofia o ďalšom postupe. Na palestínskej strane však musí byť jedna autorita, s ktorou bude môcť Izrael rokovať. Jediným cieľom Hamasu a Islamic Jihadu je však zničenie Izraela. Pokiaľ si však Palestínci nedokážu zorganizovať  spoločnosť, nemôžu mať vlastný štát.

Na tlačovej konferencii, ktorá nasledovala po stretnutí obaja predstavitelia blahoželali premiérovi A. Qureiovi k zvoleniu, ku ktorému došlo počas stretnutia predsedu vlády SR s prezidentom Izraela.

Tlačové pokrytie návštevy v izraelských HOP

Oficiálna návšteva predsedu vlády SR M. Dzurindu, bola priebežne pokrývaná izraelskými médiami. V priebehu návštevy odvysielal izraelský satelitný TV kanál IBA dva šoty z rokovania a tlačovej konferencie premiérov. Informáciu z priebehu návštevy odvysielal TV kanál 1v hebrejskom a kanál 9 v ruskom jazyku . Denník Jerusalem Post, ktorý vychádza v anglickom jazyku priniesol krátku informáciu pred príchodom premiéra a denník Haaretz uverejnil v anglickej aj hebrejskej verzii rozhovor predsedu vlády s komentátorom denníka Adarom Primorom a rozhovor s dopisovateľom denníka Haaretz Yehudom Lahavom.  ZÚ nezaznamenal v miestnych HOP na návštevu žiadny negatívny ohlas.

Záver

Historicky prvá oficiálna návšteva slovenského predsedu vlády v Štáte Izrael potvrdila trend postupného skvalitňovania politických vzťahov medzi SR a Izraelom. Rokovania predsedu vlády ukázali, že tento trend nachádza svoj pozitívny odraz aj v ďalších oblastiach – od obchodno-ekonomických vzťahov až po pozitívne vnímanie krokov vlády SR voči židovskej komunite. Izraelskí predstavitelia ocenili integráciu SR do EÚ a NATO a vyjadrili záujem o ďalšie všestranné prehlbovanie bilaterálnych vzťahov. Návšteva potvrdila, že SR je izraelskými predstaviteľmi vnímaná ako významný partner, ktorý by mohol byť Izraelu nápomocný aj pri zlepšení narušených vzťahov s EÚ a štátmi západnej Európy. Izraelskí partneri deklarovali záujem prispieť k tomu, aby sa blízkosť postojov v politickej oblasti odrazila aj na skvalitnení obchodno-ekonomických vzťahov.  Návšteva významne prispela k vytvoreniu podmienok pre zvýšenie prílevu izraelských investícií s možnosťou ich prioritnej orientácie do hi-tech priemyslu.

Úlohy:

•	Pokračovať v politickom dialógu medzi oboma krajinami. Predsedovi vlády A. Sharonovi a predsedovi Knessetu R. Rivlinovi zaslať písomné pozvania na návštevu SR.
•	Presondovať záujem partnerov v rámci V4 o pozvanie A. Sharona na schôdzku predsedov vlád V4.
•	V kontakte s iránskou stranou a arabskými štátmi regiónu presondovať možnosti získania informácií o osude izraelského pilota Rona Arada.
•	Hľadať možnosti zvýšenia obchodno-ekonomickej výmeny a prílevu izraelského kapitálu do SR. K tomuto využívať záujem Izraela o rozvoj vzťahov s kandidátskymi štátmi strednej Európy.
•	Hľadať možnosti spolupráce medzi izraelským a slovenským vojenským priemyslom v oblasti špeciálnej techniky, pri modernizáciu existujúcej výzbroje na úroveň štandardov NATO.
•	Zvážiť možnosť účasti SR na projektoch Izraela v oblasti vesmírneho výskumu a projekte vývoja a výroby mikrosatelitov a odpovedať na ponuku izraelskej strany zúčastniť sa na týchto projektoch.